
Νίκαια, 26/10/2026

Τα λιμάνια γέφυρες ειρήνης και όχι περάσματα πολέμου!
Η Ένωση Συλλόγων Γονέων Νίκαιας – Αγίου Ιωάννη Ρέντη εκφράζει την αλληλεγγύη και τη συμπαράστασή της στον αγώνα των λιμενεργατών της ΕΝΕΔΕΠ και στην απεργιακή κινητοποίηση της 30ής Οκτωβρίου, στο πλαίσιο της διεθνούς ημέρας δράσης για λιμάνια της ειρήνης. 

Ως γονείς, θέλουμε τα παιδιά μας να μεγαλώνουν με όνειρα, να πηγαίνουν σε ασφαλή σχολεία, να έχουν δασκάλους και καθηγητές, βιβλία, εργαστήρια, γήπεδα και όλα όσα χρειάζονται για να  αναπτύξουν τις δυνατότητές τους. Δεν θέλουμε να μεγαλώνουν με τον φόβο του πολέμου, ούτε να βλέπουν τη ζωή και το μέλλον τους να θυσιάζονται για τα κέρδη των λίγων.

Γι’ αυτό ο αγώνας των λιμενεργατών μάς αφορά όλους. Γιατί οι πόροι που κατευθύνονται στους πολέμους και στους εξοπλισμούς λείπουν από τις ανάγκες των παιδιών μας, από τα σχολεία που στενάζουν από τις ελλείψεις, από τη μόρφωση που θα έπρεπε να είναι δικαίωμα για κάθε παιδί.

Δεν δεχόμαστε τα  λιμάνια μας να γίνονται περάσματα πολέμου, την ώρα που στα σχολεία μας λείπουν τα απαραίτητα. Στεκόμαστε δίπλα στους λιμενεργάτες που παλεύουν για να μη γίνει η δουλειά τους κρίκος στην αλυσίδα του πολέμου. Ενώνουμε τη φωνή μας με τους εργαζόμενους, τους εκπαιδευτικούς και τους γονείς που διεκδικούν μια ζωή με αξιοπρέπεια, ειρήνη και δημόσια, δωρεάν Παιδεία για όλα τα παιδιά. 

Γιατί τα παιδιά μας αξίζουν σχολεία που να τους ανοίγουν δρόμους στη γνώση και στη ζωή, όχι λιμάνια που να τους φέρνουν πιο κοντά στον πόλεμο. Γιατί το μέλλον τους δεν είναι για να θυσιάζεται στα κέρδη και στους πολέμους!

